ประธานวิปรัฐบาล มั่นใจรัฐมนตรีทุกคนพร้อมชี้แจงในการอภิปรายไม่ไว้วางใจ ย้ำให้สิทธิพรรคเล็กตัดสินใจ
นายวิรัช  รัตนเศรษฐ  ประธานคณะกรรมการประสานงานพรรคร่วมรัฐบาล (วิปรัฐบาล) กล่าวถึงการอภิปรายไม่ไว้วางใจที่จะมีขึ้นในวันพรุ่งนี้ ว่าการอภิปรายครั้งนี้ รัฐมนตรีทุกคนมีความมั่นใจที่จะชี้แจงและตอบคำถามอย่างตรงประเด็น มั่นใจกรอบเวลาการชี้แจงน่าจะเพียงพอ ส่วนท่าทีของพรรคร่วมรัฐบาลขนาดเล็ก ออกมาแสดงความไม่สบายใจการอภิปรายนั้น ยืนยันว่าการติวเข้มการอภิปรายเมื่อวันที่ 13-14 กุมภาพันธ์ที่ผ่านมา ทุกพรรคอยู่ด้วยกันตลอดและไม่ได้มองว่าใครเป็นพรรคเล็ก เพราะทุกพรรคเท่าเทียมกัน โดยได้พูดคุยกับทุกพรรคแลัว จึงไม่ทราบว่ามีกระแสข่าวออกมาจากที่ใด ส่วนกรณีที่นายระวี มาศฉมาดล หัวหน้าพรรคพลังธรรมใหม่ ยังไม่ชัดเจนว่าจะลงมติไว้วางใจรัฐบาลหรือไม่นั้น มองว่าเป็นสิทธิของแต่ละพรรคส่วนกรณีที่มีโอกาสที่การอภิปรายจะบานปลาย จนต้องขอขยายเวลาเพิ่มหรือไม่นั้น นายวิรัช ยืนยันว่า เวลาของฝ่ายค้านอยู่ที่ 42 ชั่วโมง ส่วนฝ่ายรัฐบาลที่ใช้ชี้แจงยังไม่ได้กำหนดต้องรอดูหน้างานและขณะนี้ยังไม่มีการหารือกันว่าจะเพิ่มวันอภิปราย โดยยืนยันที่ 4 วันเหมือนเดิม